Den 24-4-2024

**Bestyrelsens beretning ved den ordinære generalforsamling i**

**Guldborgland Vandværk april 2024.**

I det forløbne år er der afregnet 80.130 m3 til (sidste år 77.519 m3) vores 673 forbrugere.

Vi har i det forløbne år haft få lækager. Vandspildet har været 3,0 %.

Ingen problemer med det leverede vandtryk men en enkelt tilstopning med kalk i en forsyningsledning og flere klager over kalkafsætninger i husinstallationerne

Storforbrugerne (landbrug med store marksprøjter) anspores stadig af vandværket til at have en tilstrækkelig buffertank, som kan fyldes medens der sprøjtes.

Vandforsyningssikkerheden er fortsat sikret på forskellig vis. Vi har dog et problem med vandforsyningen fra Østlollands vandforsyning, som ikke har kunnet levere vandtryk nok. Der arbejdes i Østlollands Vandforsyning stadig på at løse problemet.

Vi har ud over de obligatoriske vandanalyser fået analyseret vores vand for de meget omtalte sprøjterester og der er ikke fundet noget. Mange andre vandværker på Østlolland lider ellers under dette. Senest er det udbredelsen af PFAS, son har været et problem mange steder, men ingen antydning i de forskellige PFAS forbindelser, som der er analyseret for. Vandværkets boringer er blandt de bedst beskyttede på Østlolland pga. det meget tykke lerlag på ca. 50 meter. Der er pt. på landsplan søgt etableret beskyttelse af vandværkernes boringer, ved at anlægge større områder omkring boringerne med forbud mod sprøjtning. I vores tilfælde er det kun ved den ene boring, vi skal have etableret et beskyttet området. Der er forhandlet og enighed med lodsejer om etablering af et beskyttelsesområde, men aftalen er endnu ikke underskrevet, men afventer en afklaring fra myndighederne om BNBO.

Vi har efter et forsøg med en kalkknuser til nedbringelse af kalken i forbrugsvandet, som blev vurderet som virkningsløs, opgivet dette, og tegnet kontrakt på et projekt, der skal nedbringe vandets surhedsgrad ved tilsætning af CO2 og dermed hindre, at kalken udskilles i det lukkede forsyningssystem. Systemet er nu monteret og afventer kun en indkøring.

Sidste år udskiftede vi ca. halvdelen af vores vandmålere med elektroniske. Resten er planlagt til at blive udskiftet i efteråret. Vandværket kan aflæse forbruget i målerne med en times interval og modtager hver dag en driftsrapport, som afslører hvis der er uregelmæssigheder i forbruget hos enkelte forbrugerne. Vandværket varskoer så via SMS de berørte forbrugere. Dette har allerede været besparende for flere forbrugere, ved at de er blevet varskoet om læk hos dem. Årsaflæsningen vil fremover ske over nettet uden medvirken af forbrugerne.

Vandværket kommer ud med en underdækning på 145.743, - kr. efter afskrivninger, mod et budgeret underskud på 222.407,- kr. I det kommende år 2025 har bestyrelsen vedtaget at fastholde den faste afgift til 500,- kr. pr. boligenhed og forbrugsafgiften til 5,00 kr. pr. m3. Dette vil give et budgetteret underskud på 126.812, - kr.

Tilsynsmyndighederne opfordrer dog vandværket til at have reservekapital nok til at kunne etablere en ny boring i tilfælde af forurening af de eksisterende boringer.

Til almindelig orientering af forbrugere og offentligheden har vandværket fået en ny hjemmeside [www.guldborgvand.dk](http://www.guldborgvand.dk), hvor man kan finde alle oplysninger om vandværket, bestyrelse, takster og oplysninger om vandprøver, deriblandt vandets hårdhed. Her kan man også se en brugervejledning til de nye digitale vandmålere

Jeg vil slutte beretningen med en tak til bestyrelsen, revisor, Guldborgsund Forsyning og Regnskabskontoret for et godt samarbejde.

**Keld Rubæk Andersen**

**Formand, Guldborgland Vandværk**